Huwa għalkollox sikur li tixrob l-ilma tal-vit fl-Ewropa, iżda l-UE qed taħdem biex dan isir saħansitra aktar sikur L-UE qed tiżgura li l-ilma tal-vit madwar l-UE jkun tajjeb għax-xorb. Illum il-Kunsill adotta l-pożizzjoni tiegħu dwar il-proposta għar-reviżjoni tad-direttiva dwar l-ilma tax-xorb. Ir-regoli l-ġodda proposti jaġġornaw l-istandards ta' kwalità li l-ilma tax-xorb irid jilħaq u jintroduċu approċċ kosteffettiv ibbażat fuq ir-riskju għall-monitoraġġ tal-kwalità tal-ilma. Huma jinkludu wkoll dispożizzjonijiet ġodda dwar materjali li jiġu f'kuntatt mal-ilma tax-xorb u dwar it-titjib tal-aċċess għall-ilma. Ir-reviżjoni hija riżultat dirett tal-ewwel inizjattiva ta' suċċess taċ-ċittadini Ewropej bl-isem "Right2Water". Naf li l-ilma tajjeb għax-xorb huwa kwistjoni li hija importanti għalina lkoll, bħalma wriet l-inizjattiva taċ-ċittadini Ewropej "Right2Water". Huwa għalhekk li ninsab tassew kuntent li llum ilħaqna qbil dwar il-pożizzjoni tal-Kunsill rigward id-direttiva dwar l-ilma tax-xorb. Il-messaġġ huwa ċar: tkun fejn tkun fl-Ewropa, inti tista' tixrob l-ilma mingħajr ma tinkwieta dwar saħħtek. Ioan Deneș, Ministru tar-Rumanija għall-Ilma u l-Foresti Wieħed mill-elementi ewlenin tal-proposta ta' riformulazzjoni huwa li taġġorna l-istandards tal-kwalità tal-ilma li attwalment jinsabu fis-seħħ, li ġew stabbiliti aktar minn 20 sena ilu. Il-proposta tintroduċi wkoll approċċ ibbażat fuq ir-riskju għall-monitoraġġ tal-kwalità tal-ilma. Dan l-approċċ għandu maż-żmien inaqqas l-ispejjeż ta' monitoraġġ filwaqt li fl-istess ħin jiggarantixxi l-ogħla kwalità tal-ilma tax-xorb. Barra minn hekk, id-direttiva riveduta proposta tintroduċi obbligi ġodda biex jitjieb l-aċċess għall-ilma. L-Istati Membri ser ikollhom jiżguraw ukoll li l-konsumaturi jista' jkollhom aċċess għal informazzjoni dwar il-proprjetajiet tal-ilma tax-xorb tagħhom kif ukoll informazzjoni utli oħra. Il-Kunsill qed jipproponi wkoll proċedura ġdida biex jiġu stabbiliti r-rekwiżiti tal-iġjene għal materjali li jiġu f'kuntatt mal-ilma maħsub għall-konsum mill-bniedem. L-għan huwa li titjieb il-kwalità ta' tali materjali biex jiġi żgurat li s-saħħa tal-bniedem tkun protetta u ma sseħħ ebda kontaminazzjoni. Kuntest u passi li jmiss Fl-1 ta' Frar 2018, il-Kummissjoni adottat il-proposta ta' riformulazzjoni tagħha għad-direttiva dwar l-ilma tax-xorb. Il-Kunsill Ambjent tal-25 ta' Ġunju 2018 kellu dibattitu ta' orjentazzjoni dwar il-proposta. Id-diskussjonijiet sostantivi ssoktaw fil-livell tal-esperti waqt il-Presidenza Awstrijaka u dik Rumena. Il-Parlament Ewropew ippropona emendi għall-proposta tal-Kummissjoni matul is-sessjoni plenarja tiegħu tat-23 ta' Ottubru 2018. Il-pożizzjoni tiegħu fl-ewwel qari hija prevista għat-tieni sessjoni plenarja f'Marzu. Aktarx illi n-negozjati interistituzzjonali ser isiru matul il-Presidenza Finlandiża. Approċċ ġenerali Proposta tal-Kummissjoni L-Annessi għall-proposta tal-Kummissjoni Dibattitu ta' orjentazzjoni fil-Kunsill Ambjent tal-25 ta' Ġunju 2018 Ara l-paġna tal-laqgħa